REGOLAMENT TAL-KUNSILL (KE) Nru 1195/2006
tat-18 ta’ Lulju 2006
li jemenda l-Anness IV mar-Regolament (KE) Nru 850/2004 tal-Parlament Ewropew u tal-Kunsill dwar inkwinanti organiċi persistenti
(Test b'relevanza għaż-ŻEE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament (KE) Nru 850/2004 (1), u b'mod partikolari l-Artikolu 7(4)(a), u l-Artikolu 14(3) tiegħu,
Billi:
(1)
Il-Kummissjoni wettqet studju dwar l-implementazzjoni tad-dispożizzjonijiet relatati ma' l-iskart tar-Regolament (KE) Nru 850/2004.
(2)
Il-limiti, tal-konċentrazzjonijiet, proposti fl-Anness IV mar-Regolament (KE) Nru 850/2004 huma kkunsidrati bħala l-iktar adegwati sabiex jiġi żgurat livell għoli ta' protezzjoni tas-saħħa tal-bniedem u ta' l-ambjent fid-dawl tad-distruzzjoni jew it-trasformazzjoni irriversibbli ta' l-inkwinanti organiċi persistenti.
(3)
Għat-toxaphene, li hija taħlita ta' iktar minn 670 sustanza, ma hija disponibbli ebda metodoloġija analitika miftiehma u relevanti għad-determinazzjoni tal-konċentrazzjoni totali. Madanakollu, l-istudju li jissemma hawn fuq ma identifika ebda ħażniet li jikkonsistu minn, jew li fihom, jew li huma kkontaminati bit-toxaphene fl-Unjoni Ewropea. Aktar minn hekk, l-istudju wera li, kull meta l-pestiċidi li jkunu inkwinanti organiċi persistenti ġew skoperti fl-iskart, il-konċentrazzjonijiet tagħhom normalment kienu għoljin meta mqabbla mal-limiti proposti ta' konċentrazzjonijiet. Għalissa, il-metodoloġiji analitiċi disponibbli għad-determinazzjoni tat-toxaphene jistgħu jiġu kkunsidrati bħala adegwati għall-finijiet ta' dan ir-Regolament.
(4)
Il-limitu ta' konċentrazzjoni għall-PCDF/PCDD huwa espress bħala konċentrazzjoni ekwivalenti ta' tossiċità (“TEQ”), permezz tal-fatturi ta' ekwivalenza ta' tossiċità (“TEFs”) ta' l-1998 ta' l-Organizzazzjoni Dinjija tas-Saħħa. Id-data disponibbli dwar il-PCBs li jixbħu d-dijossini mhijiex suffiċjenti sabiex dawn il-komposti jiġu inklużi fit-TEQ.
(5)
Il-hexachlorocyclohexane (HCH) huwa l-isem ta' taħlita teknika ta' diversi isomers. Biex isir sforz għall-analiżi kompleta tagħhom, tali sforz ikun spoporzjonat. L-alpha-, il-beta- u l-gamma-HCH biss huma ta' relevanza tossikoloġika. Għalhekk, il-limitu tal-konċentrazzjoni jirriferi esklussivament għalihom. Il-parti l-kbira tat-taħlitiet standard analitiċi li huma disponibbli għall-analiżi ta' din il-klassi ta' komposti jidentifikaw biss lil dawn l-isomers.
(6)
Għalhekk ir-Regolament (KE) Nru 850/2004 għandu jiġi emendat skond il-każ.
(7)
Il-Kumitat previst fl-Artikolu 17(1) tar-Regolament Nru 850/2004 ma ta l-ebda opinjoni dwar il-miżuri stipulati f'dan ir-Regolament wara l-konsultazzjoni miegħu, fil-25 ta' Jannar 2006, skond il-proċedura stabbilita fl-Artikolu 17(2) ta' dak ir-Regolament,
ADOTTA DAN IR-REGOLAMENT:
Artikolu 1
L-Anness IV mar-Regolament (KE) Nru 850/2004 għandu jiġi sostitwit bit-test dispost fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 18 ta’ Lulju 2006.